**Jules MOUSSERON**

**2ème prix François FROMENT des ROSATI**

**Prix de langue picarde, Société d’Emulation de Cambrai.**

Ch’étot Jules MOUSSERON, l’ poète d’el’ tierre qui déquindot à l’fosse pa tous les temps. Achteure, ches écrits, poin.mes o manuscrits, ches archifes i z’ armontent à l’surfache ichi dins ches médiathèques, ches musées alintour ed Valinciennes. C’te poète i-a connu l’ompe des noirtés waleries, l’leumière de l’arnommée, l’gloire evnue du parlache Picard, du Rouchi ! A vir ches loques ed mineur, s’lampe et pis s’pipe, in rsint l’homme famiyier des gins, des corons arserrés, des terris, o bin cor in companie d’artisses ed tout horison. Ainsin, comm’ dijot l’canchon ed Pierre Bachelet, canteu ed nou pays : «  Au Nord c’était les corons,

le ciel c’était l’horizon,

les hommes, des mineurs de fond. »

Mi aussi, j’ai démuché l’Rouchi au parfond

d’em’ cœur. I-étot indormi comme un tiot quinquin

dins s’n’ hochénoire, i s’bilanchot trinquil’. In jour in raïon ed solel i-a leumé el lampe d’el langu’, comme el lampe de ch’carbonnier leumot les terfonds de l’fosse. Adon, me vla-chi poète de l’tierre aussi, in Picard, in Rouchi, m’rachènes ! Mn’ape i s’élièfe, les branques alle z’ont des biaux puns qu’vos povez cuellir pou vous aprouver l’ saveur

chucrée, ches bons puns ed l’Avesnos. Ch’est bin cha

l’Rouchi, i fait des ponts inter l’fosse et les camps,

inter el fromache et l’bière, l’infant et l’taïon,

in poète d’avint, in poète d’achteure.

Ouais ! Ej sus fin bénache d’récrire em preum poin.me, pas avec in pic, mais ène pleume. A m’mote qu’ej mé ramintuverai toudis !

Ch’étot Jules MOUSSERON, l’poète d’el tierre…

***Nicolas MINAIR***